Diari Oficial de la Generalitat Valenciana


Sumari del DOGV 5259, del 16-05-2006 (2006/5516)

RESOLUCIÓ 6/2006, de 8 de maig, de la Presidència de l'Acadèmia Valenciana de la Llengua, per la qual es publica l'Acord del Ple de l'Acadèmia Valenciana de la Llengua, de 28 d'abril de 2006, pel qual es convoquen ajudes al foment de l'ús del valencià en les publicacions escrites de caràcter local o comarcal, o de temàtica especialitzada.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5259

Data del DOGV
:   16-05-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/5516


Data del document
:   08-05-2006

Organisme emissor
:   Acadèmia Valenciana de la Llengua

Tipus de document
:   Resolució

Descriptors 

:   * suport econòmic
    * mitjà de comunicació
    * ajuda pública
    * llengua regional
    * cultura regional

RESOLUCIÓ 6/2006, de 8 de maig, de la Presidència de l'Acadèmia Valenciana de la Llengua, per la qual es publica l'Acord del Ple de l'Acadèmia Valenciana de la Llengua, de 28 d'abril de 2006, pel qual es convoquen ajudes al foment de l'ús del valencià en les publicacions escrites de caràcter local o comarcal, o de temàtica especialitzada. [2006/X5516]  
Segons establix l'article 26 de la Llei 7/1998, de 16 de setembre, de la Generalitat Valenciana, de Creació de l'Acadèmia Valenciana de la Llengua, resolc la publicació de l'acord següent:  
Acord del Ple de l'Acadèmia Valenciana de la Llengua, de 28 d'abril de 2006, pel qual es convoquen ajudes al foment de l'ús del valencià en les emissores locals de ràdio i en les publicacions escrites de caràcter local o comarcal, o de temàtica especialitzada.   
Entre les competències que la Llei 7/1998, de 16 de setembre, de Creació de l'Acadèmia Valenciana de la Llengua, atribuïx a esta institució de la Generalitat Valenciana, figura la de .vetlar per l'ús normal del valencià. (art. 7 de la Llei). En eixe sentit, l'AVL ha volgut afavorir des de la seua creació la presència i la difusió de la nostra llengua en tots els àmbits. En tenim uns bons exemples en els cursos de valencià i en el material bibliogràfic i discogràfic que reben els centres valencians de l'exterior des de l'any 2002, o en els cursos de valencià per a immigrants, als quals dóna suport la nostra institució des de l'any 2004. L'any passat, l'AVL va emprendre una nova iniciativa destinada a afavorir l'ús normal del valencià, i va encetar una línia destinada al .foment del valencià en els mitjans de comunicació.. La convocatòria de 2005, que es va centrar en les publicacions escrites de caràcter local o comarcal, o de temàtica especialitzada, va obtindre una excel·lent resposta, ja que es van presentar prop de cinquanta sol·licituds. Enguany, animats per la resposta obtinguda, hem augmentat la quantia destinada a estes ajudes, de 18.000 a 30.000 euros, i hem ampliat els beneficiaris també a l'àmbit de la radiodifusió. Si important és la tasca que anima molts col·lectius socials que, impulsats per una inequívoca voluntat valencianista, han creat al llarg de tot el nostre territori revistes locals o comarcals, o publicacions de caràcter especialitzat, no ho és menys l'impacte social que tenen en la valencianització les emissores locals.  
Per a poder dur a terme esta iniciativa els pressuposts de l'AVL per al 2006 habiliten una línia de crèdit per un import de 30.000,00 €.  
A fi de poder fer efectives estes ajudes, el Ple de l'AVL, en la sessió de 28 d'abril de 2006,   
ACORDA  
Primer  
Convocar concurs públic per a les ajudes al foment de l'ús del valencià en les publicacions escrites de caràcter local o comarcal, o de temàtica especialitzada, i aprovar les bases per les quals es regix esta convocatòria i el model de sol·licitud, que s'inclouen com a annexos I i II d'este acord.  
Segon  
Les ajudes tindran un import global màxim de 30.000 €, que es pagaran a càrrec del Pressupost de la Generalitat Valenciana de l'any 2006, secció 17 «Acadèmia Valenciana de la Llengua», línia «Foment de l'ús del valencià en els mitjans de comunicació», codi T5413, del capítol IV, del programa 541.10, codi comptable 5350-8-88-90.  
DISPOSICIONS FINALS  
Primera  
Es delega en la Junta de Govern la facultat de concedir les ajudes, i s'autoritza la Presidència perquè dicte les resolucions necessàries per al desplegament i l'execució d'este acord.  
Segona  
Este acord entrarà en vigor l'endemà de la publicació en el Diari Oficial de la Generalitat Valenciana.  
D'acord amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei Reguladora de la Jurisdicció Contenciosa Administrativa, contra este acte, que posa fi a la via administrativa, es podrà interposar potestativament un recurs de reposició, o bé es podrà plantejar directament un recurs contenciós administratiu en els terminis i davant els òrgans que s'indiquen a continuació:  
a) El recurs de reposició s'haurà d'interposar davant el Ple de l'AVL en el termini d'un mes comptador des de l'endemà de la publicació d'este acord.  
b) El recurs contenciós administratiu s'haurà de plantejar davant el Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació d'este acord.  
València, 8 de maig de 2006.. La presidenta: Ascensió Figueres Górriz.  
ANNEX I  
Bases per a la concessió d'ajudes al foment de l'ús del valencià en les emissores locals de ràdio i en les publicacions escrites de caràcter local o comarcal, o de temàtica especialitzada.  
Títol I  
Disposicions generals  
Article 1. Objecte i àmbit  
1. L'objecte del present acord és la convocatòria de concurs públic per a la concessió d'ajudes al foment de l'ús del valencià en les emissores locals de ràdio i en les publicacions escrites de caràcter local o comarcal, o de temàtica especialitzada.   
2. No són objecte d'esta convocatòria els butlletins d'informació municipal o comarcal editats per les institucions públiques, ni els llibres de festes.  
3. El règim d'ajudes s'aplicarà tal com es determina en els articles següents:  
Article 2. Conceptes susceptibles de suport  
Publicacions escrites. Les ajudes es destinaran a abonar les despeses de personal, d'impremta o de distribució de les publicacions de caràcter local o comarcal, o de temàtica especialitzada, escrites totalment o predominantment en valencià.  
Emissores locals de ràdio. Les ajudes es destinaran a retribuir el personal tècnic o periodístic que participe en la programació en valencià de l'emissora i les despeses d'emissió que se'n deriven.  
Article 3. Beneficiaris de les ajudes  
Podran ser beneficiaris d'estes ajudes les persones físiques o jurídiques que editen en paper publicacions de caràcter local o comarcal, o de temàtica especialitzada, escrites en valencià, o que emeten en valencià per ràdio d'acord amb les característiques que s'especifiquen en la present convocatòria.   
Article 4. Requisits  
Per a poder ser beneficiaris d'estes ajudes, caldrà tindre els requisits següents:  
. Per a les publicacions escrites:  
1. Respectar la normativa de l'AVL.  
2. Estar inscrites en el depòsit legal.  
3. Tindre una extensió mínima de 12 pàgines.  
4. Editar en paper almenys un mínim de 100 exemplars.  
5. Estar publicades en valencià en un 50% de les pàgines com a mínim.  
6. Tindre una periodicitat mínima trimestral, i s'entén per tal l'edició de 3 números a l'any com a mínim. A este efecte, caldrà que cada número estiga singularitzat i es publique independentment.  
7. Ser publicacions d'àmbit local o comarcal, o de temàtica especialitzada.  
. Per a les emissores de ràdio:  
1. Respectar la normativa de l'AVL.  
2. Estar en possessió de la concessió administrativa per a la gestió del servici públic de radiodifusió sonora en ones mètriques en modulació de freqüència.  
3. Ser una emissora local de qualsevol municipi de la Comunitat Valenciana.  
4. Emetre almenys la meitat de la programació en valencià.  
Article 5. Presentació de sol·licituds i termini  
1. Les sol·licituds per a l'obtenció de les ajudes regulades per la present convocatòria s'hauran de dirigir a l'Acadèmia Valenciana de la Llengua, i es presentaran en el model normalitzat (que figura en l'annex II) en el registre de l'Acadèmia, ubicat en el monestir de Sant Miquel dels Reis, avinguda de la Constitució, 284 (CP 46669), de València, o es tramitaran per qualsevol de les formes que establix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.  
2. Les sol·licituds hauran d'anar acompanyades dels documents que s'indiquen a continuació:  
2.1 Publicacions:  
a) El primer i l'últim número de la publicació editat l'any 2005 (llevat que siga una publicació de nova creació).  
b) Les factures acreditatives dels gastos d'impressió o distribució de les publicacions de l'any 2005, on conste el nombre d'exemplars (llevat que siga una publicació de nova creació).  
Les publicacions subvencionades en la convocatòria de 2005 estan exemptes de presentar la documentació requerida en els apartats a) i b).  
c) La memòria econòmica on figuren els gastos de la publicació i els ingressos que s'hi preveuen. Caldrà especificar, si n'hi ha, les ajudes d'altres institucions públiques.  
2.2 Per a les emissores de ràdio:  
a) Un certificat de la direcció de l'emissora amb la graella de programació setmanal en la qual s'especifiquen les hores d'emissió total i les hores d'emissió en valencià.  
b) Un CD que continga una selecció dels programes emesos.  
c) La memòria econòmica on figuren els gastos d'emissió i els ingressos que s'hi preveuen. Caldrà especificar, si n'hi ha, les ajudes d'altres institucions públiques.  
3. Les sol·licituds s'hauran de presentar en el termini de 30 dies naturals, comptadors a partir de l'endemà de la publicació d'esta convocatòria.  
Article 6. Criteris d'avaluació de les sol·licituds i justificació d'estos criteris  
Els criteris d'avaluació de les sol·licituds d'ajudes per al foment de l'ús del valencià en les publicacions periòdiques són els següents:  
. Per a les publicacions:  
a) L'ús del valencià. Es tindrà en compte tant el percentatge d'ús del valencià com el nombre de pàgines.  
b) Impacte. Es valorarà tant la periodicitat com el nombre d'exemplars editats.  
. Per a les emissores de ràdio:  
a) L'ús del valencià. Es tindrà en compte tant el percentatge d'ús del valencià com el nombre d'hores d'emissió.  
b) Impacte. Es valorarà la població de l'àmbit territorial de l'emissora i les franges horàries que ocupe la programació en valencià.  
Article 7. Resolució de la concessió d'ajudes  
1. L'AVL podrà demanar al sol·licitant l'aportació addicional d'altres documents o dades complementàries que considere necessaris per a resoldre sobre la sol·licitud presentada.  
2. Les ajudes es concediran per acord de la Junta de Govern, a proposta del Comité Avaluador format per les persones següents:  
President: Joan Alfons Gil Albors, president de la Secció de Publicacions  
Secretari: Agustí Colomer Ferrándiz, tècnic en Gestió Administrativa i de Personal  
Vocals:  
Joan Manuel Asensi Doménech, cap de premsa  
Josep Lluís Doménech Zornoza, president de la Secció d'Assessorament Lingüístic  
Honorat Ros i Pardo, president de la Secció de Foment de l'Ús del Valencià  
Joan Enric Tamarit Llop, tècnic en Gestió Economicopressupostària  
3. L'import màxim de l'ajuda econòmica no podrà ser superior a 1.800,00 € per beneficiari.  
4. La Junta de Govern, a proposta del Comité Avaluador, podrà declarar deserta, totalment o parcialment, l'adjudicació de les ajudes convocades, i es reservarà la facultat d'interpretar el contingut d'esta convocatòria a l'efecte de l'adjudicació d'ajudes.  
5. La resolució de concessió de les ajudes es dictarà i notificarà en el termini de tres mesos comptadors a partir de l'endemà de la publicació en el Diari Oficial de la Generalitat Valenciana de la resolució de la Presidència de l'AVL per la qual es convoquen estes ajudes. Vençut este termini sense que s'haja dictat i notificat una resolució expressa, els interessats podran considerar desestimades les seues pretensions per silenci administratiu.  
6. La resolució d'adjudicació serà notificada, sense perjuí, si és el cas, de la publicació en el Diari Oficial de la Generalitat Valenciana.  
7. Els beneficiaris hauran de comunicar-ne l'acceptació i aportaran la fitxa de manteniment de tercers (model on consten les dades del sol·licitant, les dades bancàries, la firma i el certificat de conformitat de l'entitat financera).   
Article 8. Control de les accions  
L'AVL podrà comprovar en qualsevol moment les dades declarades pels sol·licitants. En el cas que es comprove la falsedat d'estes dades, el sol·licitant perdrà el dret a la subvenció, sense perjuí d'altres responsabilitats que siguen procedents.  
Article 9. Justificació i liquidació de les ajudes concedides  
Els beneficiaris de les ajudes hauran de presentar abans del 5 de desembre de 2006:   
Per a les publicacions:  
. Un exemplar de tots els números editats al llarg de l'any fins al mes de novembre.  
. Les factures que justifiquen els gastos d'impressió o distribució, per un import superior al de l'ajuda concedida.  
Per a les emissores de ràdio:  
. Un certificat de la direcció de l'emissora amb la graella de programció setmanal en la qual s'especifiquen les hores d'emissió total i les hores d'emissió en valencià.  
. Fotocòpia compulsada de les nòmines del personal tècnic o periodístic que participe en la programació en valencià de l'emissora o de les despeses d'emissió que se'n deriven.  
. Un CD que continga una selecció dels programes emesos en valencià el 2006, amb una duració de cinc hores.  
Si arribat el dia 5 de desembre de 2006 no ha sigut aportada la documentació indicada en el punt anterior, s'entendrà que el beneficiari renuncia a la subvenció concedida.  
Article 10. Obligacions del beneficiari  
1. L'alteració d'alguna de les característiques del projecte aprovat, com ara l'incompliment de les condicions i els terminis establits en la convocatòria, la falta de justificació dels gastos efectivament realitzats i la concessió d'altres ajudes públiques per a la mateixa finalitat amb posterioritat a la presentació de la sol·licitud, podrà donar lloc a la minoració de la subvenció concedida.  
2. L'incompliment, per part del beneficiari, de qualsevol dels requisits, les condicions i altres circumstàncies que van donar lloc a l'atorgament de la subvenció, o la falta de justificació corresponent, donarà lloc a la incoació, per part de l'òrgan competent per a la concessió de les ajudes, del corresponent expedient, que podrà finalitzar, si és el cas, amb la revocació de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.  
3. Els beneficiaris d'estes ajudes hauran de fer constar de manera explícita el suport de l'AVL en els crèdits de la publicació i en les emissions radiofòniques.